《送讲书吴友直过吴门省兄》
宋代·方一夔

寒城十月交，万叶风萧槭。林幄变浮红，水镜湛虚碧。

维时子吴子，驱车欲何适。千里想莼羹，去作水乡客。

我非莼羹客，海峤有兄伯。譬如鹍与鹏，形影困乖隔。

去乡三十载，如浮家泛宅。相思不即见，岁岁累行役。

感此岁寒情，高歌慰离析。看君乘长风，健翮搏水击。

作者简介：宋元之际严州淳安人，一名夔，字时佐，自号知非子。方逢辰孙。以荐领教郡庠，未几退，隐富山，授徒讲学，学者称为富山先生。有《富山遗稿》。